**ACADEMIA ROMÂNĂ**

**INSTITUTUL DE BIOLOGIE BUCUREȘTI**

**060031 București, Spl. Independenței 296, Tel. +4 021.221.92.02; e-mail: biologie@ibiol.ro; https://www.ibiol.ro**

**Anexa nr. 17**

LISTA

**cuprinzând documentele dosarului de concurs pentru obținerea gradele profesionale de cercetare-dezvoltare de CS II şi CS I**

Documentele de mai jos vor fi îndosariate în format electronic, de tip PDF, separate, ataşate în ordinea prevăzută de opis. Documentele vor fi numerotate conform opisului.

Dosarul de concurs se depune numai în formă completă, conţinând toate documentele aferente postului pentru care candidatul aplică, în ordinea în care figurează mai jos. Introducerea de informaţii false sau documente neconforme în dosarul de concurs se sancţionează conform normelor legale.

Formularul-tip al copertei se completează de către candidat potrivit Anexei nr. 6.

Fiecare dosar de concurs pentru ocuparea posturilor/acordarea gradelor profesionale de CS II şi CS I va cuprinde următoarele documente:

**A. Dosar administrativ**

1. Adresa de înaintare pentru fiecare dosar din partea conducerii institutelor de cercetare/centrelor de cercetare/filialelor Academiei Române către Academia Română, care va conţine: numele şi prenumele candidatului, gradul ştiinţific actual, organizaţia din care face parte sau care organizează concursul, gradul ştiinţific pentru care este înscris la concurs, domeniul postului vizat, numărul de file al dosarului, numărul de înregistrare şi datele de contact ale persoanei/instituţiei emitente pentru detalii/informări şi transmiterea rezultatului evaluării

2. Opis cu documentele din dosar cu indicarea paginii unde se găseşte fiecare document, cu link-urile aferente potrivit Anexei nr. 14.

3. Referat de prezentare a concursului aprobat de conducerea instituţieiorganizatoare:

- se prezintă etapele concursului - de la publicarea anunţului de concurs cu data anunţului, unde a fost publicat, câte locuri au fost scoase la concurs, câţi candidaţi au fost înscrişi la concurs, decizia de numire a comisiei de concurs şi a comisiei de contestaţii, rezultatele evaluării, până la validarea rezultatelor în consiliul ştiinţific;

- se va menţiona Secția științifică din cadrul Academiei Române care va evalua dosarul candidatului;

- se va face trimitere la pagina de internet proprie a regulamentului de concurs pentru posturile/gradele de CS I şi CS II, aprobată de conducerea unităţii organizatoare

4. Extras din procesul-verbal al şedinţei consiliului ştiinţific - data, membrii consiliului şi membrii prezenţi, aprobarea rezultatelor concursului

5. Extras din şedinţa Consiliului științific privind aprobarea organizării concursurilor pentru ocuparea posturilor vacante pentru institutele de cercetare/centrele de cercetare din cadrul Academiei Române. În cazul Filialelor Academiei Române, aprobarea Președintelui Filialei/Biroului de conducere al Filialei/ ca urmare a avizării Consiliului științific privind propunerea institutelor din subordine de organizare a concursurilor pentru ocuparea posturilor vacante.

6. Raportul comisiei de concurs, elaborat cu respectarea prevederilor legale, ce cuprinde toate etapele de desfăşurare a concursului

7. Referatul de apreciere a membrilor comisiei de concurs asupra concursului pentru ocuparea postului de CS II sau CS I, prevăzut la Anexa nr. 15, şi declaraţia, pe propria răspundere prevăzută la Anexa nr. 16. Ambele documente trebuie să fie asumate de cei în cauză, semnate, datate şi înregistrate la secretariatul unităţii/instituţiei organizatoare de concurs.

8. Decizia de numire a comisiilor de concurs şi de contestaţii, menţionându-se funcţia, gradul universitar sau de cercetare, numele şi prenumele, precum şi locul de muncă pentru fiecare membru al comisiei.

9. Cererea de înscriere la concurs, înregistrată, semnată şi datată de candidat, aprobată de conducătorul organizaţiei de cercetare şi inovare şi avizată de compartimentul juridic al acesteia, după caz, prevăzută la Anexa nr. 7.

10. Fişa de verificare a îndeplinirii standardelor specifice postului/gradului profesional pentru care candidează, care este completată şi asumată de candidat şi avizată de organizaţia de cercetare în domeniul solicitat de candidat conform prevederilor legale. Se vor lua în considerare numai publicaţiile apărute, adică cele care au volum, număr, pagini şi/sau un identificator digital, conform standardelor internaţionale. Fişa va fi completată într-un format care să faciliteze verificarea informaţiilor; în coloane paralele vor fi introduse valorile standardelor minimale impuse de actele normative şi valorile finale obţinute de către candidat pentru fiecare standard.

11. Propunerea de dezvoltare a carierei ştiinţifice din punctul de vedere al activităţilor de cercetare ştiinţifică, formată din maximum 5 pagini

12. Declaraţia de asumare a răspunderii, printr-un înscris olograf semnat de candidat, cu toate datele de identificare ale acestuia, în care afirmă că datele din dosar se referă la propriile activităţi şi realizări, în caz contrar candidatul suportând consecinţele declaraţiilor în fals, în conformitate cu legislaţia în vigoare. De asemenea, candidatul îşi asumă răspunderea cu privire la asigurarea originalităţii conţinutului mapei ştiinţifice, precum şi a respectării standardelor de calitate şi de etică profesională potrivit Anexei nr. 9.

13. Declaraţie de consimţământ privind prelucrarea datelor cu caracter personal, conform Regulamentului (UE) 2016/679, prevăzută la Anexa nr. 10.

14. Curriculum vitae al candidatului - model Europass, în format electronic, de tip PDF, cu datele de contact, datat şi semnat de acesta

15. Informaţii despre premii sau alte elemente de recunoaştere a contribuţiilor ştiinţifice ale candidatului

16. Actele doveditoare ale studiilor - copia diplomei de licenţă sau echivalentă/masterat/doctorat, după caz, conformă cu originalul. În situaţia în care candidatul declarat câştigător nu deţine o diplomă eliberată de o instituţie de învăţământ superior din România, acesta trebuie să depună o copie conformă cu originalul a atestatului de recunoaştere sau de echivalare a acesteia înainte de încadrarea pe post şi semnarea contractului individual de muncă, sub sancţiunea neemiterii actului administrativ de încadrare pe post.

17. Actele doveditoare ale identităţii.

a) copie după certificatul de naştere;

b) în cazul în care candidatul şi-a schimbat numele, copie după documentul care atestă schimbarea numelui - certificat de căsătorie sau dovada schimbării numelui;

c) copia actului de identitate sau orice alt document care atestă identitatea, potrivit legii

18. Certificat de cazier judiciar

19. Actul doveditor al stării de sănătate eliberat de către medicul de familie al candidatului

20. Copie a anunţului de scoatere la concurs a postului, care a fost afişat la sediul instituţiei şi pe site-ul instituţiei organizatoare.

**B. Mapă cu lucrări ştiinţifice**

Lista publicaţiilor ştiinţifice pe categorii, lucrărilor, articolelor/studiilor, brevetelor considerate de candidat a fi relevante pentru domeniul postului pentru care candidează, pentru activităţile de cercetare ştiinţifică proprii, proiecte de cercetare-dezvoltare pe bază de contract/grant, altele (inclusiv citările).

**Lista este structurată astfel:**

a) teza sau tezele de doctorat;

b) lista celor mai relevante 10 publicaţii ştiinţifice (cărţi de autor, articole/studii/capitole, volume editate);

c) lista brevetelor de invenţie şi a altor titluri de proprietate industrială;

d) lista cărţilor de autor şi a volumelor editate şi publicate;

e) lista articolelor/studiilor in extenso, publicate în reviste din fluxul ştiinţific internaţional principal;

f) lista altor lucrări şi contribuţii ştiinţifice sau, după caz, din domeniul creaţiei artistice sau apărării naţionale;

g) proiecte de cercetare-dezvoltare-inovare pe bază de contract/grant;

h) alte lucrări.

**NOTĂ:**

Toate documentele din dosar se înregistrează la secretariatul unităţii organizatoare a concursului, iar pe cele care sunt în copie se menţionează "conform cu originalul", se semnează şi se datează.